效韋蘇州古調詩
作者：劉攽
朝代：宋

paragraphs: 於人無舊新，相見常爲歡。
本不作崖岸，中亦非斷刓。
賓僚自了事，縣邑無曠官。
豈惟競勉力，退亦絕閒言。
觀者以爲稀，不自知其然。
吾聞西方說，夙世常有緣。
將此會中人，厚德無讎怨。
文人諱異術，且以儒事論。
孔聖不可及，孟氏固所尊。
軻云創業易，成功則在天。
乃知古今士，無有能與賢。
達人同衆人，不肯妄自專。